En gang blev Aalborg kaldt nordens Venedig på grund af sine mange åbne åer, men i slutningen af 1800-tallet blev de alle tildækket eller helt lukket. Nu er byen kommet et skridt tættere på sit gamle kendetegn. På  et møde i Teknik- og Miljøudvalget fik kommunens teknikere nemlig grønt lys til at gå videre med planerne om en åben Østerå hele vejen til Limfjorden. Som det er i dag bliver Østerå overdækket ved tekstilfabrikken Gabriel, som ligger ved Sønderbro. Planen er, at lade en åben Østerå  flyde henover et godsareal, ned til og gennem Karolinelunden, forbi Nordkraft og Musikkens Hus for til slut at rende ud i fjorden. Et færdigt projektforslag skal ligge klar næste sommer. Det er endnu uvist, hvor meget en åben å vil koste, og hvornår den kan stå klar.

Referat:
Samtlige medlemmer af Aalborg Kommunes Teknik- og Miljøudvalg stemte i dag for, at kommunens teknikere kan gå videre med planerne om at gøre Østerå åben hele vejen til Limfjorden.